Številka: 35409-78/2025-2570-8

Datum: 24. 7. 2025

Ministrstvo za okolje, podnebje in energijo izdaja na podlagi 131.a člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24 in 25/25 – odl. US) v upravni zadevi odločanja o potrebnosti izvedbe celovite presoje vplivov plana za obnovo na okolje, za Občinski podrobni prostorski načrt za stanovanjsko območje OPPN-1 v Lučah (OPPN za obnovo), pripravljavcu plana, Občini Luče, Luče 106, 3334 Luče, naslednjo

ODLOČBO

1. V postopku priprave Občinskega podrobnega prostorskega načrta za stanovanjsko območje OPPN-1 v Lučah (OPPN za obnovo) ni treba izvesti celovite presoje vplivov na okolje.
2. V postopku priprave Občinskega podrobnega prostorskega načrta za stanovanjsko območje OPPN-1 v Lučah (OPPN za obnovo) ni treba izvesti presoje sprejemljivosti na naravo.
3. V tem postopku ni bilo stroškov.

Obrazložitev

Pripravljavec plana, Občina Luče, Luče 106, 3334 Luče, je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 350-0009/2024-35, z dne 23. 6. 2025, prejeto istega dne, za izdajo mnenja po 131. a členu Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24 in 25/25 – odl. US; v nadaljevanju ZUreP-3) o obveznosti izvedbe celovite presoje vplivov na okolje za Občinski podrobni prostorski načrt za stanovanjsko območje OPPN-1 v Lučah (OPPN za obnovo) (v nadaljnjem besedilu OPPN).

Vlogi je bila priložena naslednja dokumentacija:

* Vloga pripravljavca Občine Luče, št. 350-0009/2024-35, z dne 23. 6. 2025;
* Občinski podrobni prostorski načrt za stanovanjsko območje OPPN-1 v Lučah (OPPN za obnovo), (RC Planiranje d.o.o. Celje, št. projekta 46/24, junij 2025).

Ministrstvo je v postopku, skladno z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenja nosilcev urejanja prostora, in sicer:

- mnenje Zavoda RS za varstvo narave, št. 3563-0289/2025-4, z dne 1. 7. 2025;

- mnenje Ministrstva za kmetijstvo, gozdarstvo in prehrano s področja kmetijstva, št. 3504-52/2025/2, z dne 2. 7. 2025;

- mnenje Ministrstva za kulturo, št. 35012-79/2025-3340-4, z dne 1. 7. 2025;

- mnenje Direkcije RS za vode, št. 35021-30/2025-3, z dne 7. 7. 2025.

Do izdaje te odločitve ministrstvo ni prejelo mnenja Ministrstva za zdravje.

ZUreP-3 v 131.a členu, v 9. odstavku, določa, da ministrstvo, pristojno za celovito presojo vplivov na okolje, v 15 dneh po prejemu obvestila o nameri priprave OPPN odloči o tem, ali je treba za OPPN za obnovo izvesti celovito presojo vplivov na okolje. Pri tem se predhodno posvetuje z ministrstvi in organizacijami, pristojnimi za področja, na katera bi OPPN za obnovo lahko pomembno vplival.

Ministrstvo je gradivo preučilo in ugotovilo, da se z OPPN na robu naselja Luče načrtuje gradnja hiš za družine, ki so v poplavah avgusta 2023 ostale brez domov. Območje je v naravi travnik in je z veljavnim občinskim prostorskim planskim aktom Občine Luče (Uradno glasilo ZSO, št. 1/02) namenjeno stavbnim zemljiščem v ureditvenem območju naselja. Na severni strani meji na javno pot JP 733701 in obrežje reke Savinje, na vzhodu na obstoječe stanovanjske stavbe, na jugu in zahodu pa na mlinščico Struge in regionalno cesto Solčava – Luče. OPPN je razdeljen na dve ločeni območji. Območje A zajema zemljišča s parcelnimi št. 100/1, 100/7, 100/9, 100/10, 100/11, 100/12, 100/13, 100/14, 100/15, 100/16, 100/17, 100/18, 100/31, 100/32, 100/33, 100/34, 100/35, 100/38, 100/39, 100/40, 100/42 100/107, 100/109, 100/111, 100/113, 100/115, 100/117, 100/122, 134/152-del in 134/168-del, vse k.o. Luče, v skupni izmeri približno 1.65 ha, območje B pa zemljišča s parcelnimi št. 172-del, 173, 134/36, 134/138, 134/140, 134/142, 100/93, 100/95 in 100/97, vse k.o. Luče, v skupni izmeri približno 0,42 ha. Na območju A se načrtuje gradnja do 14 enostanovanjskih hiš, gradnja pripadajoče prometne in gospodarske javne infrastrukture ter protipoplavnega nasipa s pešpotjo in ureditev območja za razlivanje viškov vod vodotoka Struge. Na območju B je predvidena ureditev še enega razlivnega območja za viške voda Struge. Med območjema A in B poteka trasa obvoznice Luče, načrtovana z Uredbo o državnem prostorskem načrtu za ureditev regionalne ceste R2-428/1249 Radmirje–Luče in zagotavljanje poplavne varnosti naselja Luče (Uradni list RS, št. 81/10), ki se nadaljuje ob Savinji, severno od območja A in javne poti JP 733701. Dostop do območja A se zagotovi z JP 733701.

Na podlagi predložene dokumentacije je ministrstvo ugotovilo, da se z OPPN v prostor ne bodo umeščali posegi in dejavnosti, za katere je treba izvesti presojo vplivov na okolje po 89. členu ZVO-2 (Uradni list RS, št. 44/22, 18/23 – ZDU-1O, 78/23 – ZUNPEOVE, 23/24 in 21/25 – ZOPVOOV, v nadaljevanju ZVO-2).

Ministrstvo je v postopku zaprosilo za mnenje Zavod RS za varstvo narave (v nadaljevanju ZRSVN), ki je posredoval mnenje št. 3563-0289/2025-4, z dne 1. 7. 2025. ZRSVN je v mnenju navedel, da OPPN meji na zavarovano območje Savinja od izvira do Ljubnega (naravni spomenik, id. št. 32), ki je opredeljeno v Odloku o razglasitvi naravnih znamenitosti ter kulturnih in zgodovinskih spomenikov na območju občine Mozirje (Uradni list SRS, št. 27/1987; v nadaljnjem besedilu DPN). ZRSVN je ugotovil, da je del območja OPPN z obvoznico, načrtovano z državnim lokacijskim načrtom, ločen od zavarovanega območja, na delu območja pa so ob viških vode v Strugi predvidene razlivne površine. ZRSVN meni, da načrtovane ureditve verjetno ne bodo imele pomembnega vpliva na zavarovano območje, zato za OPPN ni treba izvesti presoje sprejemljivosti vplivov izvedbe plana na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo se je v tem upravnem postopku posvetovalo tudi z ministrstvi in organizacijami, pristojnimi za področja, na katera bi OPPN za obnovo lahko pomembno vplival. Za mnenja je zaprosilo ZRSVN, Ministrstvo za kulturo, Ministrstvo za zdravje, Direkcijo RS za vode ter Ministrstvo za kmetijstvo, gozdarstvo in prehrano za področja kmetijstva.

ZRSVN je v mnenju št. 3563-0289/2025-4, z dne 1. 7. 2025 navedel, da OPPN verjetno ne bo pomembno vplival na naravne vrednote in biotsko raznovrstnost.

Ministrstvo za kmetijstvo, gozdarstvo in prehrano je podalo mnenje s področja kmetijstva, št. 3504-52/2025/2, z dne 2. 7. 2025, v katerem je navedlo, da je območje OPPN v veljavnem občinskem prostorskem planu opredeljeno kot stavbno zemljišče, znotraj ureditvenega območja naselja. Ministrstvo za kmetijstvo, gozdarstvo in prehrano ugotavlja, da načrtovana prostorska ureditev ne posega na območja kmetijskih zemljišč, zato za OPPN ni treba izvesti celovite presoje vplivov na okolje.

Ministrstvo za kulturo je v mnenju št. 35012-79/2025-3340-4, z dne 1. 7. 2025 navedlo, da na območju urejanja in v območju presoje vplivov načrtovanih posegov ni enot, vpisanih v register nepremične kulturne dediščine. Ministrstvo za kulturo zato meni, da ni verjetnost pomembnejših vplivov OPPN na kulturno dediščino, v primeru načrtovanja posegov v okolje, zaradi katerih bi bilo treba izvesti presojo vplivov na okolje po Uredbi o PVO, pa obstaja verjetnost pomembnejših vplivov na arheološke ostaline. Zaradi relativne bližine spomenikov kulturne dediščine je Ministrstvo za kulturo v mnenju navedlo tudi usmeritve priporočilne narave glede oblikovanja, lege in tipologije načrtovanih stanovanjskih stavb v skladu s tradicionalnimi arhitekturnimi značilnostmi.

Direkcija RS za vode je v mnenju št. 35021-30/2025-3, z dne 7. 7. 2025 navedla, da je v preteklosti pristopila k izdelavi strokovnih ocen, s katerimi se je preverilo ustreznost lokacije z vidika erozije, plazljivosti in poplavne ogroženosti. Izdelani so bili: Geološko geomehansko poročilo (št. 2007570-24-6, z dne 9. 7. 2024), Strokovna presoja (mnenje) h gradnji nadomestnih objektov na območju predvidenega OPPN za prenovo v Lučah (dopolnitev julij 2024) in Hidrološko hidravlična študija za potrebe izdelave OPPN za obnovo: OPPN1, Občina Luče (PROVOG d.o.o., št. EL 25/34, maj 2025). Direkcija RS za vode je ugotavila, da so bile pri pripravi pobude za OPPN upoštevane usmeritve iz navedenih strokovnih ocen, zato meni, da izvedba OPPN, ob upoštevanju podrobnejših usmeritev s področja upravljanja z vodami, verjetno ne bo pomembno vplivala na okolje z vidika upravljanja z vodami.

Ministrstvo se strinja z ugotovitvami iz prejetih mnenj ZRSVN, Ministrstva za kmetijstvo, gozdarstvo in prehrano, Ministrstva za kulturo in Direkcije RS za vode.

Ministrstvo v postopku ni prejelo mnenja Ministrstva za zdravje. Na podlagi gradiva in javno dostopnih podatkov se z OPPN ne načrtujejo dejavnosti, ki bi pomembneje vplivale na zdravje ljudi. Na severnem robu OPPN je predvidena izgradnja obvoznice Luče, ki se načrtuje z DPN in določa tudi ukrepe glede varstva pred hrupom, varstva zraka, varstva kakovosti voda, varstva pred svetlobnim onesnaževanjem, varstva tal, odlaganja odpadkov ter varstva pred naravnimi in drugimi nesrečami, zato ministrstvo ocenjuje, da vplivi na zdravje ljudi ne bodo bistveni.

Na podlagi gradiva, javno dostopnih podatkov in meril iz 2. člena Uredbe o merilih ministrstvo ugotavlja, da izvedba OPPN ne bo imela pomembnih vplivov na okolje.

Skladno z navedenim ministrstvo meni, da izvedba OPPN ne bo pomembno vplivala na okolje, zato zanj ni treba izvesti celovite presoje vplivov na okolje v skladu s 131. a členu ZUreP-3. Prav tako za OPPN ni treba izvesti presoje sprejemljivosti vplivov izvedbe plana na varovana območja narave po 101. členu ZON.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Tanja Bolte

podsekretarka generalna direktorica

Direktorata za okolje

Vročiti (elektronsko):

- Občina Luče, Luče 106, 3334 Luče, [obcina@luce.si](mailto:obcina@luce.si)

V vednost (elektronsko):

- Ministrstvo za naravne vire in prostor, Direktorat za prostor in graditev, [gp.mnvp@gov.si](mailto:gp.mnvp@gov.si)

- Ministrstvo za naravne vire in prostor, Direktorat za naravo, [gp.mnvp@gov.si](mailto:gp.mnvp@gov.si)

- Zavod RS za varstvo narave, OE Celje, [info.ce@zrsvn.si](mailto:info.ce@zrsvn.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Ministrstvo za kmetijstvo, gozdarstvo in prehrano, Direktorat za kmetijstvo, [gp.mkgp@gov.si](mailto:gp.mkgp@gov.si)

- Direkcija RS za vode, Sektor območja Savinje, [gp.drsv-ce@gov.si](mailto:gp.drsv-ce@gov.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)